b'\n_START_ARTICLE_\nTalouspolitiikka\n_START_PARAGRAPH_\nTalouspolitiikka tarkoittaa julkisen vallan toimenpiteit\xc3\xa4, joilla pyrit\xc3\xa4\xc3\xa4n vaikuttamaan kansantalouden tilaan. Talouspolitiikka voidaan jakaa eri osa-alueisiin, joita ovat muun muassa finanssipolitiikka, rahapolitiikka, tulopolitiikka, valuuttakurssipolitiikka, ulkomaankauppapolitiikka, elinkeinopolitiikka, rakennepolitiikka sek\xc3\xa4 aluepolitiikka. N\xc3\xa4ist\xc3\xa4 kaikkein merkitt\xc3\xa4vimp\xc3\xa4n\xc3\xa4 pidet\xc3\xa4\xc3\xa4n nyky\xc3\xa4\xc3\xa4n rahapolitiikkaa, jolla kyet\xc3\xa4\xc3\xa4n elvytt\xc3\xa4m\xc3\xa4\xc3\xa4n taloutta taantumassa kannustamalla investointeihin ja kuluttamiseen. Eri maiden talouspolitiikat vaihtelevat kesken\xc3\xa4\xc3\xa4n, ja talouspolitiikka on tyypillisesti muodostettu suhteessa vallitseviin olosuhteisiin. Talouspolitiikan kaksi merkitt\xc3\xa4v\xc3\xa4\xc3\xa4 suuntausta ovat keynesil\xc3\xa4isyys (elvytt\xc3\xa4v\xc3\xa4\xc3\xa4 finanssipolitiikkaa kannattava) ja monetarismi (elvytt\xc3\xa4v\xc3\xa4\xc3\xa4 rahapolitiikkaa kannattava).\n_START_SECTION_\nTalouspolitiikan muodot\n_START_PARAGRAPH_\nKeskeisimm\xc3\xa4t talouspolitiikan muodot ovat valtion finanssipolitiikka (sis\xc3\xa4lt\xc3\xa4\xc3\xa4 veropolitiikan) ja keskuspankin rahapolitiikka. Finanssipolitiikka on Suomessa kansallista politiikkaa ja rahapolitiikka Euroopan unionissa euromaiden osalta p\xc3\xa4\xc3\xa4t\xc3\xb6ksenteossaan itsen\xc3\xa4isen Euroopan keskuspankin p\xc3\xa4\xc3\xa4tett\xc3\xa4viss\xc3\xa4. Aikoinaan puhuttiin keskuspankkipolitiikasta, joka sis\xc3\xa4lsi rahapolitiikan ja valuuttakurssipolitiikan. Nyky\xc3\xa4\xc3\xa4n valuuttakurssipolitiikkaa ei euromaissa ole, koska valuutat kelluvat ja p\xc3\xa4\xc3\xa4omaliikkeit\xc3\xa4 ei s\xc3\xa4\xc3\xa4nnell\xc3\xa4. Tulopolitiikka ei ole merkitt\xc3\xa4v\xc3\xa4 talouspolitiikan laji suurimassa osassa maailman maita, sill\xc3\xa4 palkat m\xc3\xa4\xc3\xa4r\xc3\xa4ytyv\xc3\xa4t markkinoilla ty\xc3\xb6voiman kysynn\xc3\xa4n ja tarjonnan mukaan. Suomessa kyll\xc3\xa4kin palkat p\xc3\xa4\xc3\xa4tet\xc3\xa4\xc3\xa4n poliittisesti ty\xc3\xb6ntekij\xc3\xb6it\xc3\xa4 ja ty\xc3\xb6nantajia edustavien ty\xc3\xb6markkinaj\xc3\xa4rjest\xc3\xb6jen kesken ja valtion ollessa mukana p\xc3\xa4\xc3\xa4t\xc3\xb6ksenteossa kolmantena osapuolena TUPO-neuvotteluin.'